རྩི་ཤིང་རིགས་ཕལ་ཆེ་བ་སྐྱེ་འཕེལ་ཆེད་ས་བཅུད་ལ་བརྟེན་དགོས།ས་བཅུད་ཟེར་བ་ནི་ཆུ་དང་རླུང༌།རྡོ་ཐལ།སེམས་ཅན་དང་རྩི་ཤིང་རིགས་ཀྱི་བེམ་རོ་བཅས་ལས་གྲུབ་པ་ཞིག་ཡིན་ལ།དེ་ནི་སྐམ་ས་དང་བརླན་གཤེར་ཅན་སོགས་གང་སར་ཡོད།དེས་ན་རྩི་ཤིང་རིགས་ནི་སའི་གོ་ལའི་ངོས་གང་ནས་ཀྱང་རྙེད་ཐུབ་ལ།གནས་གང་ཞིག་ནས་ས་བཅུད་དང༌།ཆུ།ཉི་མའི་འོད་བཅས་རྙེད་ཐུབ་ན་དེ་རུ་རྩི་ཤིང་སྐྱེ་ཐུབ།འོན་ཀྱང་བྲག་ཕུག་ལྟ་བུ་ཉི་འོད་མེད་པའི་མུན་ཁྲོད་དང༌།གོ་ལའི་ལྷོ་སྣེ་དང་བྱང་སྣེ་ལྟ་བུ་གྲང་ངར་ཧ་ཅང་ཆེ་བའི་ཡུལ།དེ་བཞིན་ས་བབ་ཧ་ཅང་མཐོ་བའི་རི་རྩེ་གངས་ཀྱིས་བཟུང་བ་དང༌།བརླན་གཤེར་མེད་པའི་སྐམ་ས་བྱེ་ཐང་ལྟ་བུར་རྩི་ཤིང་རིགས་སྐྱེ་མི་ཐུབ་པའམ་ཤིན་ཏུ་ཁག་པོ་ཡིན།རྩི་ཤིང་མང་པོ་ཞིག་ནི་ཆུའི་ནང་དང༌།ཁྲོན་པ།གཙང་པོ།མཚོ་དང་མཚེའུ་བཅས་སུ་འཚོ་གནས་བྱེད་པ་དང༌།ཕ་བོང་ལ་འབྱར་ནས་སྐྱེ་བ་དང༌།ཡང་ན་གཙང་པོའི་མཐིལ་ལ་རྩ་བ་བཙུགས་ནས་ཆུའི་སྟེང་ལ་གཡེང་ནས་སྡོད་པ་མཐོང་རྒྱུ་ཡོད།གཞན་རྟེན་རྩི་ཤིང་ངམ་ཡང་ན་རླུང་རྟེན་རྩི་ཤིང་དུ་འབོད་པའི་རྩི་ཤིང་རིགས་ཀྱིས་རང་ཉིད་ལ་དགོས་ངེས་ཀྱི་བརླན་གཤེར་རྣམས་རླུང་ཁམས་ལས་འཇིབ་འཐེན་བྱེད་ཐུབ་པས་ཁོང་ཚོར་རྩ་བ་མེད་ལ།དེའི་ཕྱིར་ཁོང་ཚོ་བྲག་རྡོ་དང༌།རྩིག་གྱང༌།རྩི་ཤིང་གཞན་བཅས་ཀྱི་སྟེང་དུ་སྐྱེ་འཚར་བྱེད་ཐུབ་པ་ཡིན།